[{"text_idx": "#000001", "text": "Portugallingva libro pri certaj tipoj de filmoj"}, {"text_idx": "#000003", "text": "Plurfoje mi parolis c\u0302i tie pri filmoj, dirante i.a.\nke \u201ckrom bonaj kinofilmoj mi s\u0302atas specife bonegajn dokumentfilmojn, ekzemple pri famaj homoj, historio au\u0306 belaj regionoj\u201d, kaj mi resumis kelkajn kino- kaj dokumentfilmojn."}, {"text_idx": "#000005", "text": "Antau\u0306 kelkaj semajnoj kolego mia, Osvaldo Conde\u0301, publikigis la (portugallingvan) verkon Guia dos melhores filmes \u2013 espirituais, filoso\u0301ficos, ecolo\u0301gicos (Gvidilo pri la plej bonaj filmoj \u2013 spiritecaj, filozofiaj, ekologiaj).\nLi klarigas, ke ekzistas libroj kun listoj de pli ol mil filmoj, sed lia verko, kiu pritraktas 204 filmojn, intencas esti \u201cgvidilo\u201d; t.e.\nla gelegantoj ricevas informojn kaj rekomendojn pri tiuj filmoj, kiuj havas la specifecon menciitan en la titolo."}, {"text_idx": "#000006", "text": "En la plej granda parto de la libro, la filmoj estas ordigitaj alfabete (lau\u0306 la brazilaj titoloj), kaj pri c\u0302iu filmo la au\u0306toro donas informojn pri: reg\u0302isoro, scenaristo, produktisto, c\u0302efaj aktoroj, komponisto, origina titolo, lanc\u0302jaro kaj kategorio."}, {"text_idx": "#000009", "text": "Post la klarigoj pri la 204 filmoj (el kiuj multaj estas dokumentfilmoj) li liveras gravan teman indekson, pere de kiu la leganto povas elekti la tipon de filmo kaj temon pri kiu li au\u0306 s\u0302i interesig\u0302as.\nKelkaj el la temoj estas: Ekologio, Fantazio, Filozofio, Instruado, Memhelpo, Mitologio, Muziko, Nutrado, Psikologia Dramo, Pacifismo, Psikologio, Scienca Fikcio, Scienco, Spiriteco, Religioj: Budhismo, Hinduismo/Jogo, Islamo, Judismo, Kristanismo, Spiritismo, Sufismo, S\u0302amanismo.\nTiuj religioj estas la temo de la plej granda nombro de la elektitaj filmoj, poste venas Ekologio kaj Scienca Fikcio.\nLa au\u0306toro pritraktas ankau\u0306 kelkajn desegnitajn filmojn, kies temoj estas evidente inter la j\u0302us menciitaj."}, {"text_idx": "#000010", "text": "La filmoj ne estas novaj, tiel ke oni ne povas spekti ilin en ordinaraj kinejoj, sed multaj el ili trovig\u0302as en Jutubo au\u0306 ekzemple en Netflix."}, {"text_idx": "#000011", "text": "En la titolo la au\u0306toro asertas, ke la libro estas gvidilo pri \u201cla plej bonaj\u201d el la menciitaj tipoj de filmoj.\nEvidente temas pri lia opinio kaj preferoj.\nNe c\u0302iuj el tiuj de la pritraktataj filmoj kiujn mi jam spektis plac\u0302is al mi, kvankam mi interesig\u0302is pri la temo.\nEkzemple kelkaj filmoj enhavas belan mesag\u0302on, sed estas tedaj au\u0306 konfuzaj.\nAliflanke ekzistas filmoj (ekzemple pri scienca fikcio) kiuj s\u0302ajnas esti supraj\u0302aj, sed enhavas profundan spiritecan ideon."}, {"text_idx": "#000012", "text": "Vidu nun la klarigojn kaj opiniojn de la au\u0306toro pri kelkaj filmoj."}, {"text_idx": "#000014", "text": "Fratello sole, sorella luna [Frato suno, fratino luno] (1972) La vivo de Franzisko de Asizo, la sanktulo plej honorata de la katolika eklezio, protektanto de la bestoj, simbolo de sinforgeso kaj de frateco.\nLia vivo ekde lia decido rezigni pri komforta vivo g\u0302is la fondo de lia ordeno kaj lia vizito al Papo, kovrita de oro en Romo.\nFilmo c\u0302iam emociiga, por la tuta familio."}, {"text_idx": "#000016", "text": "Yesterday's Children [La infanoj de hierau\u0306] (2000) La filmo bazig\u0302as sur la au\u0306tobiografia libro de Jenny Cockell, kiu rakontas siajn memorojn pri virino kiu vivis en Irlando kaj mortis en 1937.\nJenny memoras pri la nomo de la urbo, la turo de la preg\u0302ejo kaj infanoj kiuj lau\u0306s\u0302ajne estis s\u0302iaj filoj en antau\u0306a vivo.\nS\u0302i decidas serc\u0302i tiujn homojn, kiuj nun estas adoltoj.\nEmociiga filmo, en kiu la teorio de reenkarnig\u0302o estas traktata tre zorgeme."}]